**Dôvodová správa**

**A. Všeobecná časť**

Návrh nariadenia vlády Slovenskej republiky o záujme Slovenskej republiky udeliť národné vízum vybraným skupinám štátnych príslušníkov Čínskej ľudovej republiky v súvislosti s podporou obchodných vzťahov a rozvojom investícií medzi Čínskou ľudovou republikou a Slovenskou republikou (ďalej len „návrh nariadenia“) sa predkladá na základe úlohy B.12 uznesenia vlády SR č. 697 zo dňa 13. novembra 2024.

Právnou úpravou sa navrhuje umožniť udelenie národného víza na účel výkonu zamestnania, ktoré súvisí s realizáciou investičného zámeru alebo významnej investície z dôvodu záujmu Slovenskej republiky štátnym príslušníkom Čínskej ľudovej republiky, ktorí sú zamestnancami vybraných investorov.

Vybraným investorom sa rozumie zamestnávateľ, ktorý je právnickou osobou so sídlom na území Slovenskej republiky a ktorý patrí do skupiny účtovných jednotiek, v ktorej materskou účtovnou jednotkou je zahraničná právnická osoba so sídlom na území Čínskej ľudovej republiky a zároveň

* podal na Ministerstvo hospodárstva Slovenskej republiky žiadosť o regionálnu investičnú pomoc alebo mimoriadnu investičnú pomoc (ďalej len „investičná pomoc“) v súlade s § 14 ods. 1. zákona č. 57/2018 Z. z. o regionálnej investičnej pomoci a o zmene a doplnení niektorých zákonov (ďalej len „zákon o regionálnej investičnej pomoci“) a Ministerstvo hospodárstva Slovenskej republiky k nej vypracovalo návrh na poskytnutie investičnej pomoci v súlade s § 15 ods. 6 zákona o regionálnej investičnej pomoci;
* bolo mu vydané rozhodnutie o poskytnutí investičnej pomoci v súlade s § 20 ods. 2 a 4 zákona o regionálnej investičnej pomoci;
* bolo mu vydané osvedčenie o významnej investícii v súlade s § 7 ods. 1 zákona č. 371/2021 Z. z. o významných investíciách.
* nebola mu uložená pokuta za porušenie zákazu nelegálneho zamestnávania v období troch rokov pred dňom predloženia návrhu zoznamu,
* nemá ku dňu predloženia návrhu zoznamu evidované nedoplatky voči daňovému úradu a colnému úradu a má splnené povinnosti odvodu preddavku na poistné na verejné zdravotné poistenie, poistného na sociálne poistenie a povinných príspevkov na starobné dôchodkové sporenie.

Uznesením č. 697/2024 schválila dňa 13. novembra 2024 Vláda Slovenskej republiky *Návrh úloh vyplývajúcich zo zahraničnej oficiálnej cesty delegácie vedenej predsedom vlády Slovenskej republiky Robertom Ficom v Čínskej ľudovej republike v dňoch 31. októbra až 5. novembra 2024*. Jednou z predložených úloh bolo predložiť na rokovanie vlády návrh nariadenia s termínom do 31. mája 2025. Návrh nariadenia reaguje na požiadavku etablovaných aj potenciálnych investorov z Čínskej ľudovej republiky.

Prijatie tejto právnej úpravy plní dôležitú funkciu pre podporu investícií, podporu lákania talentov zo zahraničia a tiež podporu tvorby pracovných miest aj pre slovenských zamestnancov. K 31. decembru 2024 predstavovalo 27 % investičných projektov rozpracovaných Slovenskou agentúrou pre rozvoj investícií a obchodu projekty čínskych spoločností, ktoré zvažujú etablovanie sa v krajinách strednej a východnej Európy, vrátane Slovenskej republiky. Tieto investície majú potenciál vytvoriť kumulatívne investície vo výške viac ako 5,3 mld. eur a 15 700 priamych pracovných miest. Vo väčšine prípadov sú pre úspešnosť týchto investícií kľúčové o. i. aj faktory ako harmonogram prípravy investičného projektu alebo dostatok kvalifikovanej pracovnej sily (najmä v prípade odvetví, ktoré doposiaľ nie sú v Slovenskej republike zastúpené inými spoločnosťami).

Nastavenie parametrov udeľovania národných víz po skúsenostiach z aplikácie z iných nariadení vlády (napr. č. 113/2023 Z. z. alebo č. 383/2023 Z. z.) vychádza tiež z potreby zabezpečenia ochrany pracovnej sily zo zahraničia, a to jej umiestnením u etablovaného zamestnávateľa (investora) bez indikácie možného porušenia sociálnej ochrany zamestnanca. Záujem Slovenskej republiky na udelení národného víza je teda vyslovený len vo vzťahu k vybraným zamestnávateľom (investorom).

Navrhuje sa národné víza udeliť spolu v počte najviac 1 000 v kalendárnom roku s tým, že nebude možné ich opätovné udelenie.

Navrhuje sa, aby nariadenie nadobudlo účinnosť od 1. júla 2025.

Návrh nariadenia vlády je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky a zákonmi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, a súčasne je v súlade s právom Európskej únie.

Predložený návrh nariadenia vlády nebude mať vplyv na rozpočet verejnej správy, sociálne vplyvy, vplyv na životné prostredie, informatizáciu spoločnosti, služby verejnej správy pre občana a na manželstvo, rodičovstvo a rodinu. Predložený návrh nariadenia vlády bude mať pozitívny vplyv na podnikateľské prostredie, príchod nových investícií a rozšírenie podnikateľských subjektov pôsobiacich v Slovenskej republike.

Návrh nariadenia nie je predmetom vnútrokomunitárneho pripomienkového konania.

**B. Osobitná časť**

**K § 1**

Právnou úpravou sa navrhuje ustanoviť podmienky a účel na vyjadrenie záujmu Slovenskej republiky na udelenie národného víza v súvislosti s podporou obchodných vzťahov a rozvojom investícií medzi Čínskou ľudovou republikou a Slovenskou republikou na účel výkonu zamestnania, ktoré súvisí s realizáciou investičného zámeru alebo významnej investície z dôvodu záujmu Slovenskej republiky štátnym príslušníkom Čínskej ľudovej republiky, ktorí sú zamestnancami vybraných investorov.

Navrhuje sa udelenie národného víza štátnemu príslušníkovi Čínskej ľudovej republiky, ktorý nemá v čase podania žiadosti o udelenie národného víza udelený prechodný pobyt na účel zamestnania podľa § 23 zákona o pobyte cudzincov ani nemá podanú žiadosť o udelenie prechodného pobytu na účel zamestnania podľa § 23 zákona o pobyte cudzincov a súčasne nemal udelené národné vízum podľa tohto nariadenia.

Vybraným investorom sa rozumie zamestnávateľ, ktorý je právnickou osobou so sídlom na území Slovenskej republiky a ktorý patrí do skupiny účtovných jednotiek, v ktorej materskou účtovnou jednotkou je zahraničná právnická osoba so sídlom na území Čínskej ľudovej republiky v súlade s § 22 ods. 3 zákona č. 431/2002 Z. z. o účtovníctve v znení neskorších predpisov a zároveň

* podal na Ministerstvo hospodárstva Slovenskej republiky žiadosť o regionálnu investičnú pomoc alebo mimoriadnu investičnú pomoc (ďalej len „investičná pomoc“) v súlade s § 14 ods. 1. zákona č. 57/2018 Z. z. o regionálnej investičnej pomoci a o zmene a doplnení niektorých zákonov (ďalej len „zákon o regionálnej investičnej pomoci“) a Ministerstvo hospodárstva Slovenskej republiky k nej vypracovalo návrh na poskytnutie investičnej pomoci v súlade s § 15 ods. 6 zákona o regionálnej investičnej pomoci;
* bolo mu vydané rozhodnutie o poskytnutí investičnej pomoci v súlade s § 20 ods. 2 a 4 zákona o regionálnej investičnej pomoci;
* bolo mu vydané osvedčenie o významnej investícii v súlade s § 7 ods. 1 zákona č. 371/2021 Z. z. o významných investíciách.
* nebola mu uložená pokuta za porušenie zákazu nelegálneho zamestnávania v období troch rokov pred dňom predloženia návrhu zoznamu,
* nemá ku dňu predloženia návrhu zoznamu evidované nedoplatky voči daňovému úradu a colnému úradu a má splnené povinnosti odvodu preddavku na poistné na verejné zdravotné poistenie, poistného na sociálne poistenie a povinných príspevkov na starobné dôchodkové sporenie.

Nastavenie parametrov udeľovania národných víz po skúsenostiach z aplikácie z iných nariadení vlády (napr. nariadenie vlády SR č. 113/2023 Z. z. alebo č. 383/2023 Z. z.) vychádza tiež z potreby zabezpečenia ochrany pracovnej sily zo zahraničia, a to jej umiestením u etablovaného zamestnávateľa (investora) bez indikácie možného porušenia sociálnej ochrany zamestnanca. Záujem Slovenskej republiky na udelení národného víza je teda vyslovený len vo vzťahu k vybraným zamestnávateľom (investorom).

Národné vízum sa navrhuje udeliť na účel výkonu zamestnania, ktoré súvisí s realizáciou investičného zámeru alebo významnej investície.

Navrhuje sa národné víza udeliť spolu v počte najviac 1 000 v kalendárnom roku.

Podľa zákona o pobyte cudzincov sa národné vízum udeľuje na pobyt dlhší ako tri mesiace, najviac na jeden rok. Navrhuje sa preto ustanoviť dĺžku platnosti udeleného národného víza na obdobie najviac jedného roka. Štátny príslušník tretej krajiny bude mať samozrejme možnosť pokračovať vo výkone zamestnania aj po uplynutí platnosti národného víza, a to na základe štandardných schém pobytových dokladov, napr. prechodný pobyt na účel zamestnania, o ktoré môže požiadať počas platnosti udeleného víza.

Zároveň sa navrhuje, že národné vízum nie je možné udeliť opätovne na ten istý účel.

**K § 2**

Nastavenie parametrov udeľovania národných víz vychádza z dobrej praxe pri aplikácii nariadenia vlády SR č. 269/2022 Z. z. a č. 113/2023 Z. z. s využitím zoznamov štátnych príslušníkov Čínskej ľudovej republiky potvrdených na vnútroštátnej úrovni, ktorých návrh predkladá zamestnávateľ (investor) Ministerstvu hospodárstva Slovenskej republiky. elektronicky prostredníctvom ústredného portálu verejnej správy podpísaný kvalifikovaným elektronickým podpisom. Zamestnávateľ k návrhu zoznamu prikladá údaje preukazujúce splnenie podmienok podľa § 1 písm. b) prvého bodu a písm. c) tohto nariadenia

Zároveň sa navrhuje, že Ministerstvo hospodárstva Slovenskej republiky následne po preverení a potvrdení splnenia podmienok predkladá zoznam štátnych príslušníkov Čínskej ľudovej republiky Ministerstvu zahraničných vecí a európskych záležitostí Slovenskej republiky a Ministerstvu vnútra Slovenskej republiky.

Zoznam zamestnancov obsahuje údaje o štátnom príslušníkovi Čínskej ľudovej republiky, ktoré umožňujú jeho identifikáciu v procese udeľovania národných víz:

* meno a priezvisko;
* dátum narodenia;
* štátnu príslušnosť;
* druh a číslo platného cestovného dokladu;
* 7-miestny ISCO kód a názov zamestnania podľa štatistickej klasifikácie zamestnaní, na ktoré bude národné vízum vydané;
* názov a identifikačné číslo zamestnávateľa, u ktorého bude vykonávať zamestnanie;
* identifikáciu zastupiteľského úradu alebo oddelenia cudzineckej polície Policajného zboru, na ktorom bude podaná žiadosť o národné vízum.

**K § 3**

Navrhuje sa ustanoviť, že za doklad potvrdzujúci účel pobytu sa pre udelenie národného víza na účel zamestnania považuje pracovná zmluva alebo písomný prísľub zamestnávateľa na prijatie do zamestnania.

**K § 4**

Navrhuje sa ustanoviť povinné náležitosti udeleného národného víza tak, aby bolo zrejmé na aký účel sa vydáva a umožňovalo prípadný výkon kontroly. V národnom víze sa uvedie 7-miestny ISCO kód zamestnania podľa štatistickej klasifikácie zamestnaní, na ktorého výkon je národné vízum udelené, a názov a identifikačné číslo zamestnávateľa, u ktorého bude štátny príslušník Čínskej ľudovej republiky vykonávať zamestnanie.

**K § 5**

Navrhuje sa ustanoviť, že za neplnenie účelu, na ktorý bolo vízum udelené, sa považuje ak počas trvania platnosti udeleného národného víza štátny príslušník Čínskej ľudovej republiky vstúpil do pracovnoprávneho vzťahu k inému zamestnávateľovi, než ku ktorému mu bolo udelené národné vízum, alebo začal vykonávať iné zamestnanie, než na aké mu bolo udelené národné vízum alebo podal žiadosť o udelenie prechodného pobytu na účel zamestnania k inému zamestnávateľovi, ako k tomu, u ktorého štátny príslušník Čínskej ľudovej republiky vykonáva zamestnanie na základe udeleného národného víza.

Zároveň sa za neplnenie účelu, na ktorý bolo vízum udelené, považuje ak počas trvania platnosti udeleného národného víza zamestnávateľ nebude spĺňať podmienky podľa § 1 písm. b) bodov 4a až 4c tohto nariadenia.

**K § 6**

Navrhuje sa ustanoviť, že zamestnávanie štátneho príslušníka tretej krajiny, ktorému bolo udelené národné vízum, je v záujme Slovenskej republiky podľa § 23a ods. 1 písm. af) tretieho bodu zákona o službách zamestnanosti.

**K § 7**

Navrhuje sa, aby nariadenie vlády nadobudlo účinnosť dňa 1. júla 2025.